העיר יקנעם בורכה במשאבי טבע המקיפים אותה. במרחק פסיעה ניתן להיכנס לאזור מיוער ולשדות שחלקם שייכים למועצה האזורית מגידו, שכנתנו השומרת על הריאה הירוקה. העיר ממוקמת בצומת תחבורתי אסטרטגי, שבניהול נכון יכול לשפר במהלך השנים הקרובות את רמת החיים של התושבים, וזאת לצד מרקם חברתי איכותי המאפשר חיי קהילה מלאים. מכלול מרכיבים אלו הפך את יקנעם ליעד אטרקטיבי לגור בו, וגורמי נדל"ן עטים על השטחים הפתוחים המתמעטים ומשנים בהדרגה את האיזון העדין הקיים בה.
מצופה ממנהיגות עיר אחראית לא לאפשר להיבטים נדל"ניים ולעתים גם לשיקולי אגו להשתלט ולגבור על האינטרס הציבורי של תושבי העיר אשר קבעו בה את ביתם, בדיוק בשל הצביון הירוק שהובטח להם ואשר עומד עתה בסכנה. אסור ליקנעם להרוס את אותם משאבי טבע שהם הייחוד שלה. אבהיר, אני בעד המשך התפתחות העיר, אך בקצב מבוקר, מושכל ומתוכנן. התפתחות שלוקחת בחשבון את מגוון המרכיבים שחשובים כל כך לתושבים. יש להתאים את קצב הבנייה המואץ לתשתיות הישוב.
לאחרונה התבשרנו על כוונות ראש העיר לספח מספר ישובים סמוכים של מועצה אזורית מגידו. לא נכון עבור יקנעם להמשיך ולהסתער על שטחים נוספים דרך סיפוח ישובים ושטחים מהישובים שסביבנו. בשנים הקרובות יש להשקיע את מיטב האנרגיה והמשאבים העירוניים בחיזוק הקיים, בשיפור התשתיות שלא תואמות גם כך לגודל הישוב כיום, להגדיל את השירותים לתושב ואת איכות השירותים, לחזק את איכות החינוך לצד פיתוח תחומי הפנאי וחיי הקהילה.
הבנייה המואצת בעיר בשנים האחרונות לא לקחה בחשבון בניית תשתיות תחבורתיות מתאימות כשם שהזניחה בניית תשתיות הולמות לצרכי פנאי, תרבות, ספורט ומסחר. לצערי, חוסר תכנון זה יועצם בשנים הקרובות עם המשך תהליכי האכלוס בשכונות השונות הנבנות בישוב.
כשיסתיים שלב האכלוס של תכנית המתאר הנוכחית ימצאו עצמם תושביהן של מספר שכונות בעיר לכודים בפקקים. כבר היום אנו עדים לתחילת תופעת הפקקים בעיר (ודוגמא אחת מיני רבות היא הצורך בסדרנים ביציאה מהשכונה הירוקה). הבינוי המהיר תופס את כל עתודות הבנייה ואינו מאפשר לדורות הבאים לרכוש בעתיד דירה בעיר. אם קצב הבינוי היה מדורג יותר הוא היה מאפשר התפתחות טבעית של הדורות הבאים לצד קליטה מתונה של תושבים חדשים.
ראש העיר, סימון אלפסי, מציע לפתור את הליקויים שיצר על ידי סיפוח מספר מושבים סביבנו כדי לחזור, בשטחים הנוספים, על אותן טעויות (שכן אם זה לא לצורך בניה, איזו סיבה יש שהשטחים הירוקים לא ישארו בידי המועצה האזורית מגידו שכה מיטיבה לשמרם?).
התכנית הגרנדיוזית לכיבוש שטחים ובניית אלפי יחידות דיור נוספות כדי להגיע לכ-60,000 תושבים היא תכנית שתחסל סופית את כל היתרונות שיש כיום ליקנעם. יתרה מכך, התנהלותו של ראש העיר מאחורי גבה של המועצה האזורית מגידו במטרה לספח חלק מהישובים שלה גוררים מתחים וחוסר אמון בין הרשויות. אני מאמין בשיתוף פעולה בין הרשויות וכי באמצעות חשיבה אסטרטגית משותפת לצד ניהול מנגנונים משותפים ניתן לחסוך כספי ציבור לטובת השקעה במגוון שירותים טוב יותר. לצערי אלפסי הורס כל סיכוי כזה בהתנהלותו, וגורם לכך שיהיה צורך בשיקום היחסים עם המועצה השכנה לנו.
אני מאמין בשיתוף פעולה בין הרשויות ובטוח שבאמצעותו ניתן להתמודד עם אתגרים משותפים, כמו למשל קשיי התחבורה אשר אינם מבדילים בין תושבי יקנעם למועצה האזורית מגידו. לצערי בהתנהלותו הורס סימון אלפסי כל סיכוי כזה, ויהיה צורך בשיקום היחסים עם המועצה השכנה לנו.
ראש העיר רצה "לכבוש" את עין העמק, אליקים ויקנעם המושבה אך עושה זאת בלי שבדק מה מצב התשתיות שם וכמה כסף יעלה לשקם תשתיות בישובים האלה על חשבון משאבי יקנעם וזאת כדי להביא לסטנדרט אחיד. הוא גם לא בדק את ההשלכות של פינוי פסולת חקלאית לצד אספקטים נוספים לפני שהחליט על הבקשה לסיפוח.
סיפוח הישובים יאלץ לחלק את המשאבים הכלכליים של העיר על יותר תושבים כך שלרשות העירייה יהיה פחות כסף להשקעה בתושב, שכן התקציב העירוני שלנו תלוי באופן משמעותי בארנונה מהעסקים שיאלצו לשמש מספר תושבים רב יותר אם בקשת הסיפוח תאושר. בשורה התחתונה – הסיפוח לא טוב ליקנעם וגם שכנינו הביעו התנגדותם לו!
אני מודיע מראש כי אם ועדת הגבולות תאשר את תכנית הסיפוח של יקנעם, ובהינתן לי להוביל את העיר אפנה מחדש למועצת העיר החדשה ובתמיכתה אפנה לוועדה ואבקש לבטל את ההחלטה. זאת לצד קיום דיאלוג עם המועצה השכנה לצורך מציאת פתרונות תחבורתיים ליקנעם ולאזור כולו.
באיגרת שהוציא ראש העיר לאחרונה על חשבון משלם המיסים הוא ביקש לקבל 'גיבוי רטרואקטיבי' לצעד שלו, כנראה בשל הביקורת החריפה שקיבל מתושבי העיר על תכנית הסיפוח. היה מצופה מראש העיר שתהליך קבלת ההחלטות בנושא כה מהותי יהיה אחר, שקול יותר. קודם כל לשמוע את דעת תושבי הישוב ולקבל מהם את הגיבוי למהלך ורק אחר כך, בהינתן המנדט, להוביל את המהלך. אבל ראש העיר 'שולף' גם הפעם ללא מחשבה תחילה גם במקרה הזה, ואז מנסה למזער נזקים לאחר מעשה. אבל אל ייאוש, עדיין ניתן לשקם, עדיין ניתן להוביל את יקנעם והאזור למקום טוב יותר ויש בכוונתי לעשות ככל הנדרש כדי שזה יקרה.